DEĊIŻJONI TAL-KUMMISSJONI
tat-8 ta' Awwissu 2008
li temenda d-Deċiżjoni 2005/294/KE dwar talba għal deroga skond il-punt 2(b) ta’ l-Anness III u l-Artikolu 9 tad-Direttiva tal-Kunsill 91/676/KEE dwar il-protezzjoni ta’ l-ilma kontra t-tniġġis ikkawżat min-nitrati minn sorsi agrikoli
(notifikata taħt id-dokument numru C(2008) 4252)
(It-test bid-Daniż biss huwa awtentiku)
(2008/664/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/676/KEE tat-12 ta' Diċembru 1991 dwar il-protezzjoni ta' l-ilma kontra t-tniġġis ikkawżat min-nitrati minn sorsi agrikoli (1) u b'mod partikolari t-tielet subparagrafu tal-paragrafu 2 ta' l-Anness III tagħha,
Billi:
(1)
Jekk l-ammont ta' demel li Stat Membru bi ħsiebu japplika għal kull ettaru fis-sena huwa differenti minn dak speċifikat fl-ewwel sentenza tat-tieni subparagrafu tal-paragrafu 2 ta' l-Anness III għad-Direttiva 91/676/KEE u fil-punt (a) tiegħu, dak l-ammont għandu jiġi ffissat sabiex ma jippreġudikax is-seħħ ta' l-għanijiet speċifikati fl-Artikolu 1 ta' dik id-Direttiva u għandu jkun iġġustifikat abbażi ta' kriterji oġġettivi, bħalma huma, fil-każ attwali, staġuni twal ta' tkabbir u wċuħ b'rata għolja ta' assorbiment tan-nitroġenu.
(2)
Fit-18 ta’ Novembru 2002, il-Kummissjoni adottat id-Deċiżjoni 2002/915/KE (2) li tippermetti l-applikazzjoni ta’ demel tal-bhejjem li fih sa 230 kg nitroġenu għal kull ettaru fis-sena fuq stabbilimenti speċifiċi ta’ l-ifrat fi ħdan il-qafas tal-programm ta’ azzjoni Daniż ill-1999 sa l-2003. Id-deroga ġiet estiża bid-Deċiżjoni tal-Kummissjoni 2005/294/KE (3) b’konnessjoni mal-programm ta’ azzjoni Daniż għas-snin 2004 sa l-2007.
(3)
Fis-17 ta’ April 2008, id-Danimarka talbet estensjoni ġdida tad-deroga. Mat-talba ntbagħtet motivazzjoni teknika u ddettaljata.
(4)
Il-leġislazzjoni Daniża li tittrasponi d-Direttiva 91/676/KEE tista’ tiġi kkunsidrata li hija f’konformità mad-Direttiva u d-dispożizzjonijiet tagħha japplikaw ukoll għad-deroga.
(5)
F’Diċembru 2003 d-Danimarka temmet l-evalwazzjoni tat-Tieni Pjan ta' Azzjoni tagħha dwar l-ambjent akkwatiku li indikat li ntlaħqet il-mira ta’ tnaqqis ta’ 48 % għat-tnixxija tan-nitrati fil-perjodu bejn l-1985 u l-2003.
(6)
Il-ftehim Parlamentari Daniż dwar it-Tielet Pjan ta' Azzjoni għall-Ambjent Akkwatiku għall-2005 sa l-2015 jistabbilixxi l-għanijiet għal tnaqqis akbar ta' tnixxija tan-nitrati bi 13 % aktar u għal tnaqqis taż-żejjed tal-fosfati b’50 % fil-perjodu bejn l-2005 u l-2015. Fl-2007 l-Pjattaforma tal-Gvern ftehmet dwar l-iżvilupp tar-Raba’ Pjan ta’ Azzjoni għall-Ambjent Akkwatiku sa l-2009 li se jservi bħala kontroll tas-saħħa għat-Tielet Pjan ta’ Azzjoni u se jinkludi aġġustamenti fil-leġiżlazzjoni nazzjonali sabiex l-għanijiet jintlaħqu żgur sa l-2015.
(7)
Id-Danimarka waqqfet programm ta’ azzjoni għall-perjodu ta’ bejn l-2008 u l-2011 f’konformità ma’ l-Artikolu 5 tad-Direttiva 91/676/KEE. Il-miżuri tal-programm ta’ azzjoni jiffurmaw parti integrali mit-Tielet Pjan ta’ Azzjoni għall-Ambjent Akkwatiku.
(8)
Ir-riżultati tal-monitoraġġ u tal-kontrolli juru li, fil-perjodu ta’ bejn l-2005 u l-2006, 1 779 stabbiliment ta’ l-ifrat, 220 839 unità tal-bhejjem u 115 336 ettaru, li jikkorrispondu għal 3.4 %, 10.3 % u 4.2 % tat-total fid-Danimarka rispettivament, ġew inklużi permezz tad-deroga.
(9)
Il-kalkoli tat-tnixxija tan-nitrati bbażati fuq stħarriġ u analiżi tas-sustanzi nutrittivi f'ilqugħ agrikoli, juru li, fil-perjodu ta’ bejn l-1990 u l-2006, it-tnixxija tan-nitrati tnaqqset b’40 % f’ħamrija lomuża u b’49 % f’ħamrija ramlija. Sa mill-2002 sa l-2003 r-rati ta’ tnixxija huma kważi kostanti.
(10)
L-analiżi tat-tendenza tal-konċentrazzjoni tan-nitrati mkejla fl-ilma li joħroġ miż-żoni ta’ l-għeruq matul il-perjodu ta’ bejn l-1990 u l-2006, turi tnaqqis ta’ 29 % u 45 % rispettivament għall-ħamrija lomuża u għal dik ramlija. Fl-2006, il-konċentrazzjoni medja tan-nitrati fil-parti ta’ fuq ta’ l-ilma ta’ taħt l-art ta’ l-ilqugħ ta’ referenza kienet taħt il-50 mg/l, kemm għall-ħamrija ramlija kif ukoll għal dik lomuża. Il-konċentrazzjoni tan-nitrati fix-xmajriet fl-ilqugħ ta’ referenza agrikoli naqsu b’31 % fil-perjodu ta’ bejn l-1990 u l-2006, bil-konċentrazzjonijiet medji tan-nitrati jkunu t’anqas minn 20 mg/l għall-ħamrija ramlija u ta’ madwar 30 mg/l għall-ħamrija lomuża.
(11)
Il-Kummissjoni, wara li eżaminat it-talba tad-Danimarka u fid-dawl ta’ l-esperjenza miksuba mid-deroga kif stipulat fid-Deċiżjonijiet 2002/915/KE u 2005/294/KE tikkunsidra li l-ammont ta’ demel previst mid-Danimarka, 230 kg Nitroġenu għal kull ettaru fis-sena, mhuwiex se jippreġudika s-seħħ ta’ l-għanijiet tad-Direttiva 91/676/KEE, jekk jiġu ssodisfati l-istess kundizzjonijiet stretti stabbiliti bid-Direttiva 2005/294/KE.
(12)
Id-Deċiżjoni 2005/294/KE skadiet fil-31 ta' Lulju 2008. Sabiex jiġi żgurat li l-bdiewa ta’ l-ifrat ikkonċernati jkunu jistgħu jibqgħu jibbenefikaw mid-deroga, huwa xieraq li l-validità tad-Deċiżjoni 2005/294/KE tiġi estiża. L-obbligi ta’ rrappurtar stabbiliti bid-Deċiżjoni 2005/294/KE għandhom jiġu adattati wkoll.
(13)
L-Artikoli stipulati f'din id-Deċiżjoni huma skond l-opinjoni tal-Kumitat dwar in-Nitrati mwaqqaf skond l-Artikolu 9 tad-Direttiva 91/676/KEE,
ADOTTAT DIN ID-DEĊIŻJONI:
Artikolu 1
Id-Deċiżjoni 2005/294/KE hija emendata kif ġej:
(1)
Fl-Artikolu 8, il-paragrafu 1 jinbidel b’dan li ġej:
“1. Ir-riżultati tal-monitoraġġ għandhom jiġu kkomunikati lill-Kummissjoni kull sena, flimkien ma’ rapport konċiż dwar il-prattika ta’ evalwazzjoni (kontrolli fuq il-livell ta’ farms ta’ l-ifrat) u l-evoluzzjoni tal-kwalità ta’ l-ilma (ibbażata fuq il-monitoraġġ tat-tnixxija miż-żoni ta’ l-għeruq, il-kwalità ta’ l-ilma tal-wiċċ/ta’ taħt l-art u kalkoli bbażati fuq mudelli).”
(2)
Fl-Artikolu 9, “31 ta' Lulju 2008” tinbidel b’“31 ta' Lulju 2012”.
Artikolu 2
Din id-Deċiżjoni hija indirizzata lir-Renju tad-Danimarka.
Magħmula fi Brussell, 8 ta’ Awwissu 2008.